### NN 53/2020 (30.4.2020.), Pravilnik o izmjenama i dopunama Pravilnika o načinu ostvarivanja prava na prilagodbu prilaza do zgrade, prilagodbu prilaza do stana u zgradi i prilagodbu stana za djecu smrtno stradaloga ili nestaloga hrvatskog branitelja iz Domovinskog rata i hrvatske ratne vojne invalide iz Domovinskog rata

MINISTARSTVO HRVATSKIH BRANITELJA

1069

Na temelju članka 100. stavka 5. Zakona o hrvatskim braniteljima iz Domovinskog rata i članovima njihovih obitelji (»Narodne novine«, br. 121/17 i 98/19) ministar hrvatskih branitelja, uz suglasnost ministra unutarnjih poslova, donosi

PRAVILNIK

O IZMJENAMA I DOPUNAMA PRAVILNIKA O NAČINU OSTVARIVANJA PRAVA NA PRILAGODBU PRILAZA DO ZGRADE, PRILAGODBU PRILAZA DO STANA U ZGRADI I PRILAGODBU STANA ZA DJECU SMRTNO STRADALOGA ILI NESTALOGA HRVATSKOG BRANITELJA IZ DOMOVINSKOG RATA I HRVATSKE RATNE VOJNE INVALIDE IZ DOMOVINSKOG RATA

Članak 1.

(1) U članku 4. stavku 3. točka h) Pravilnika o načinu ostvarivanja prava na prilagodbu prilaza do zgrade, prilagodbu prilaza do stana u zgradi i prilagodbu stana za djecu smrtno stradaloga ili nestaloga hrvatskog branitelja iz Domovinskog rata i hrvatske ratne vojne invalide iz Domovinskog rata (»Narodne novine«, br. 38/18) mijenja se i glasi:

»h) potvrda općinskog suda – Zemljišnoknjižnog odjela nadležnog prema mjestima prebivališta (od 1990. godine do dana podnošenja zahtjeva) o tome je li redovni ili izvanredni podnositelj zahtjeva ili njegov bračni ili izvanbračni drug uknjižen kao vlasnik ili suvlasnik kuće ili stana za koji se podnosi zahtjev za prilagodbu«.

(2) Točka k) mijenja se i glasi:

» k) potvrda porezne uprave za redovnog ili izvanrednog podnositelja zahtjeva i njegovog bračnog ili izvanbračnog druga o tome jesu li porezni obveznici na temelju poreza na promet nekretnina«.

Članak 2.

U članku 5. točka a) mijenja se i glasi:

»a) redovni ili izvanredni podnositelj zahtjeva ili njegovi bračni ili izvanbračni drug ili djeca (bračna, izvanbračna, pastorčad i posvojena), koja u trenutku podnošenja zahtjeva s podnositeljem zahtjeva žive u zajedničkom kućanstvu do punoljetnosti odnosno do završetka redovnog školovanja, imaju u vlasništvu ili suvlasništvu drugi uvjetni stambeni objekt koji ima prilagođen prilaz do zgrade, prilagođen prilaz do stana u zgradi i prilagođen stan za kretanje pomoću kolica i drugih ortopedskih pomagala«.

Članak 3.

(1) Članak 8. stavak 2. mijenja se i glasi:

»(2) Povjerenstvo ima pet do sedam članova, a čine ga predstavnici Ministarstva i udruga iz Domovinskog rata.«

(2) U stavku 3. u točki c) iza riječi: »isplativa« briše se veznik: »i«, a iza točke c) dodaje se nova točka d) koja glasi:

»d) utvrđuje hoće li se pravo na prilagodnu ostvariti isplatom novčane protuvrijednosti ili će postupak prilagodbe provesti Ministarstvo i«.

(3) Dosadašnja točka d) postaje točka e).

Članak 4.

(1) U članku 9. stavku 1. iza riječi: »prilagodbi« dodaju se riječi: » ili isplatiti novčanu protuvrijednost za izvođenje prilagodbe«.

(2) Iza stavka 3. dodaju se novi stavci 4. do 7. koji glase:

»(4) Novčana protuvrijednost za izvođenje prilagodbe utvrđuje se prema troškovniku kojeg izrađuje projektant odabran od strane Ministarstva.«

(5) Prije isplate novčane protuvrijednosti za izvođenje prilagodbe, korisnik je dužan dostaviti zadužnicu.

(6) U slučaju da je trošak izvedene prilagodbe veći od dodijeljenog iznosa priznatog rješenjem, korisnik sam snosi tu razliku.

(7) U slučaju da je trošak izvedene prilagodbe manji od dodijeljenog iznosa priznatog rješenjem, korisnik nije dužan vratiti razliku.«

Članak 5.

U članku 10. dodaju se novi stavci 2. do 4. koji glase:

»(2) Iznimno od stavka 1. ovoga članka, u slučaju isplate novčane protuvrijednosti za izvođenje prilagodbe, korisnik sam provodi postupak prilagodbe.

(3) U slučaju iz stavka 2. ovoga članka, korisnik je dužan dostaviti dokaz o namjenski utrošenim sredstvima, najkasnije u roku od 30 dana od isteka roka iz članka 9. stavka 2. ovoga Pravilnika.

(4) U slučaju iz stavka 2. ovoga članka, ako korisnik ne dokaže da su sredstva namjenski utrošena dužan je vratiti isplaćeni iznos.«

Članak 6.

Obrazac broj 1. mijenja se i glasi:

»Obrazac broj 1.

ZAHTJEV
 ZA OSTVARIVANJE PRAVA NA PRILAGODBU PRILAZA DO ZGRADE, STANA I PRILAGODBU STANA ZA POTREBE HRVATSKIH RATNIH VOJNIH INVALIDA IZ DOMOVINSKOG RATA, DJECE SMRTNO STRADALIH ILI NESTALIH HRVATSKIH BRANITELJA IZ DOMOVINSKOG RATA I DRUGIH OSOBA

|  |  |
| --- | --- |
| IME I PREZIME | |
| DATUM I GODINA ROĐENJA | |
| ADRESA | |
| TELEFON ili MOBITEL | |
| OIB | |
| NAČIN OSTVARIVANJA PRAVA NA PRILGODNU (zaokružiti):  A) ISPLATA NOVČANE PROTUVRIJEDNOSTI  B) MINISTARTSVO HRVATSKIH BRANITELJA PROVODI POSTUPAK PRILAGODBE | |
| OSNOVA S KOJE SE TRAŽI OSTVARIVANJE PRAVA NA PRILAGODBU (zaokružiti) | |
| Redovni podnositelji zahtjeva:  a) djeca smrtno stradaloga hrvatskog branitelja iz Domovinskog rata koja nisu sposobna za kretanje bez invalidskih kolica i drugih ortopedskih pomagala  b) djeca nestaloga hrvatskog branitelja iz Domovinskog rata koja nisu sposobna za kretanje bez invalidskih kolica i drugih ortopedskih pomagala  c) hrvatski ratni vojni invalidi iz Domovinskog rata bez obzira na priznati stupanj oštećenja organizma (u daljnjem tekstu: HRVI) koji nisu sposobni za kretanje bez invalidskih kolica i drugih ortopedskih pomagala  d) slijepi HRVI | Izvanredni podnositelji:  a) slijepa djeca smrtno stradaloga hrvatskog branitelja iz Domovinskog rata  b) slijepa djeca nestalog hrvatskog branitelja iz Domovinskog rata  c) roditelji i bračni ili izvanbračni drug smrtno stradaloga hrvatskog branitelja iz Domovinskog rata koji nisu sposobni za kretanje bez invalidskih kolica i drugih ortopedskih pomagala ili su slijepi  d) roditelji i bračni ili izvanbračni drug nestalog hrvatskog branitelja iz Domovinskog rata koji nisu sposobni za kretanje bez invalidskih kolica i drugih ortopedskih pomagala ili su slijepi  e) članovi uže obitelji umrlog HRVI koji nisu sposobni za kretanje bez invalidskih kolica i drugih ortopedskih pomagala ili su slijepi |
|  | f) dragovoljci iz Domovinskog rata koji su u obrani suvereniteta Republike Hrvatske sudjelovali najmanje 2 godine u borbenom sektoru koji nisu sposobni za kretanje bez invalidskih kolica i drugih ortopedskih pomagala ili su slijepi i  g) članovi uže obitelji umrlog dragovoljca iz Domovinskog rata koji je u obrani suvereniteta Republike Hrvatske sudjelovao najmanje 2 godine u borbenom sektoru koji nisu sposobni za kretanje bez invalidskih kolica i drugih ortopedskih pomagala ili su slijepi. |

OPIS PRILAGODBE:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  | Podnositelj zahtjeva: |
| \_\_\_\_\_\_\_\_\_\_\_\_\_\_\_\_\_\_ |

UZ ZAHTJEV JE POTREBNO PRILOŽITI SLJEDEĆU DOKUMENTACIJU

a) izvršno rješenje o statusu člana obitelji smrtno stradaloga odnosno nestalog hrvatskog branitelja iz Domovinskog rata (kada je podnositelj zahtjeva član obitelji smrtno stradalog ili nestalog hrvatskog branitelja iz Domovinskog rata)

b) izvršno rješenje o statusu HRVI (kada je podnositelj zahtjeva HRVI ili član uže obitelji umrlog HRVI iz Domovinskog rata)

c) potvrdu o statusu dragovoljca iz Domovinskog rata (kada je podnositelj zahtjeva dragovoljac iz Domovinskog rata ili član uže obitelji umrlog dragovoljca iz Domovinskog rata)

d) potvrda o duljini sudjelovanja u obrani suvereniteta Republike Hrvatske (kada zahtjev podnosi dragovoljac iz Domovinskog rata ili član uže obitelji umrlog dragovoljca iz Domovinskog rata)

e) rodni list redovnog ili izvanrednog podnositelja zahtjeva

f) smrtni list umrlog HRVI ili dragovoljca (kada zahtjev podnosi član uže obitelji umrlog HRVI ili umrlog dragovoljca iz Domovinskog rata)

g) nalaz liječnika specijalista o funkcionalnom statusu podnositelja zahtjeva

h) potvrda općinskog suda – Zemljišnoknjižnog odjela nadležnog prema mjestima prebivališta (od 1990. godine do dana podnošenja zahtjeva) o tome je li redovni ili izvanredni podnositelj zahtjeva ili njegov bračni ili izvanbračni drug uknjižen kao vlasnik ili suvlasnik kuće ili stana za koji se podnosi zahtjev za prilagodbu

i) uvjerenje izdano od nadležnog Područnog ureda za katastar i geodetske poslove s iskazom i upisanim načinom iskorištavanja katastarskih čestica koje redovni ili izvanredni podnositelj zahtjeva posjeduje prema mjestima prebivališta od 1990. godine do dana podnošenja zahtjeva

j) potvrda Gradskog stambeno-komunalnog gospodarstva d.o.o., o tome vodi li se redovni ili izvanredni podnositelj zahtjeva kao vlasnik stana prema mjestima prebivališta od 1990. godine do dana podnošenja zahtjeva

k) potvrda porezne uprave za redovnog ili izvanrednog podnositelja zahtjeva i njegovog bračnog ili izvanbračnog druga o tome jesu li porezni obveznici na temelju poreza na promet nekretnina

l) ovjerena suglasnost vlasnika ili svih suvlasnika kuće ili stana na izvođenje potrebne prilagodbe i

m) potvrda o prebivalištu redovnog ili izvanrednog podnositelja zahtjeva.«

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/18-02/8
 Urbroj: 522-02/2-20-9
 Zagreb, 20. travnja 2020.

Ministar
 Tomo Medved, v. r.